Blot 320 dieselbiler ud af 16.920 nye biler blev der indregistreret i første kvartal af 2023 i hele landet. Det svarer til 1,9 procent af det samlede salg, viser tal, som FDM har fået af Bilstatistik.dk . Til gengæld er der solgt 7783 elbiler, som svarer til en stigning på 25 procent i forhold til samme periode sidste år. Og det er der en god grund til lyder det fra Bilbranchens bestyrelsesformand, Peter Kjærsgaard, der også har autoforhandleren Kjærsgaard Auto Aalborg A/S. -	Elbiler har jo taget teten, og danskerne er jo gået efter at ville køre el og være grønne, siger han. Det sker blandt andet også, fordi den grønne afgift på dieselbiler er steget og fortsat stiger. Så selvom man ser en, for tiden, lav dieselpris på tankstationerne, så har danskerne for alvor taget elbilerne til sig. -	Jeg tror simpelthen, at folk siger, at vi ved godt, at vi skal køre elbiler, og vi ved godt, at det er den vej, verden går, siger Peter Kjærsgaard. Brugte dieselbiler fortsat populære Tal fra Danmarks Statistik viser, at nye dieselbiler også er markant dyrere end benzin- og elbiler. Hos Erik Maibom A/S, som forhandler Peugeot, i Aalborg har man også set et fald i interessen for nye dieselbiler. -	Salget her i første kvartal af nye dieselbiler ligger under det normale niveau, siger direktør Carsten Bonderup og tilføjer: -	Grunden til det er, at de generelt i markedet er steget markant i pris. Dog påpeger han, at salget af brugte dieselbiler fortsat ligger på et højt niveau. -	Vi oplever, at når vi har en brugt dieselbil, der er fornuftig prissat, så er der absolut købere til den, siger Carsten Bonderup. Det skyldes ifølge ham, at man får en bedre økonomi, når man kører mange kilometer, end man gør med en benzinbil. Tallene fra Bilstatistik.dk viser, at 38,4 procent af de købte biler i første kvartal var benzinbiler. Tendensen fortsætter Elbilerne er kommet for at blive, og der kommer endnu flere af dem på de danske veje i fremtiden også. Dermed skal der også være flere ladestandere til de mange nye elbiler, og det tror Peter Kjærsgaard på, at det nok skal komme. -	Jeg tror, at der bliver investeret så meget i ladestandere, at det ikke bliver et problem, fordi der er jo voldsomt store investeringer i infrastruktur til strøm, siger han. Peter Kjærsgaard er dog enig med Carsten Bonderup i, at man fortsat vil se nogle, der stadig vil vælge dieselbilen fremfor elbilen. -	Der, hvor du kan se, at der måske stadigvæk er nogle, der vil køre diesel, er jo, hvis de har lange ture, og de siger, at de skal kunne trække en campingvogn eller andre større ting, siger han. Bilbranchens formand tror dog, at man inden for fem år vil se, elbilerne kunne trække det samme, som dieselbilerne gør i dag.
Det første kvartal af 2023 viser, at få køber nye dieselbiler - og salget af elbiler er i markant fremgang.